Miesten korkeampi ansiotaso selittyy sillä, että he yksinkertaisesti tekevät enemmän töitä kuin naiset, EK:n asiantuntija kirjoittaa.

Usein sanotaan, että ”naisen euro” on 80 senttiä. EK:n mukaan tämä ei pidä paikkaansa.

Oikea naisen euro on 97 senttiä, EK:n johtava asiantuntija Heidi Sabanadesan kirjoittaa vuonna 2015 julkaistussa blogikirjoituksessa.

Sabanadesanin mukaan asiaa sekoittaa se, että usein ei tiedetä, mistä oikeasti puhutaan. Moni nimittäin sekoittaa keskenään palkka- ja ansiotason.

– Miesten korkeampi ansiotaso selittyy sillä, että he yksinkertaisesti tekevät enemmän töitä kuin naiset, Sabanadesan kirjoittaa.

Alat jakautuvat jyrkästi naisten ja miesten kesken. Lisäksi naisten ja miesten työmarkkinat ovat eriytyneet voimakkaasti yksityisen ja julkisen sektorin töihin.

Sabanadesanin mukaan 97 senttiin päästään, kun vertaillaan täsmälleen samasta työstä maksettavaa palkkaa.

Tilastojen perusteella näyttää siltä, että naiset arvostavat vapaa-aikaa miehiä enemmän. Julkisella sektorilla on pidemmät lomat. Lisäksi naiset pitävät miehiä enemmän vanhempainvapaita, tekevät lyhyempää työviikkoa ja käyttävät muita työaikaa lyhentäviä järjestelyitä, Sabanadesan luettelee.

Jos naiset siis haluavat kuroa palkkaeroa umpeen, heidän täytyy suuntautua yksityiselle sektorille ja sen perinteisesti miesvaltaisille aloille – minkä hintana on vapaa-ajan menetys.

– Poliittisilla päätöksillä siihen ei kuitenkaan juuri voida vaikuttaa, Sabanadesan päättää.

Juttua on päivitetty 28.8. klo 19:37. Blogikirjoitus on helmikuulta 2015.